有感
作者：王安石
朝代：宋

paragraphs: 憶昔與胡子，戲娛西城幽。
放斥僕與馬，獨身步田疇。
牛豎歌我旁，聽之爲久留。
一接田父語，嘆之勝王侯。
追逐恨不恣，暮歸輒懷愁。
顧常輕千乘，只願足一丘。
子時怪我少，好此寂寞遊。
笙簧不入耳，又不甘醪羞。
那知抱孤傷，罷頓不能遒。
世味已鮮少，但餘野心稠。
乖離今十年，班髮滿我頭。
昔興亦略盡，食眠常百憂。
每逢佳山水，欲往輒復休。
方壯遂如此，况乃高春秋。